paragraph_text: Rođen je kao peto od osmero djece u dobrostojećoj katoličkoj obitelji u Bruxellesu, u kojem pohađa klasični grčki i latinski studij u katoličkoj školi. Završivši školu odlazi kao sedamnaestogodišnjak u benediktinsku opatiju Mont-César, u kojoj prolazi postulaturu i novicijat, završetkom kojeg 1922. odlazi na studij teologije i filozofije na Katoličko sveučilište u Leuvenu, na kojemu će i doktorirati te 1928. biti zaređen za svećenika. Tijekom studija objavljivao je članke u stručnim tiskovinama o antičkoj ranokršćanskoj i srednjovjekovnoj teologiji. Jedno vrijeme bio je i učiteljem sina vojvode de Guisea, pretendenta na francusku krunu. O njegovim preedavanjima pročulo se i izvan samostanske zajednice, pa su ga ubrzo redom pozivale brojne katoličke ustanove u Belgiji i izvan nje. Kao mladog svećenika privlačio ga je ekumenski i liturgijski duh opatije Chevetogne, svojevrsnog prethodnika Drugog vatikanskog sabora, koji je promovirao o. Lambert Beauduin, pa je u više navrata molio dopuštenje za odlazak iz matične opatije. Kako to nije bilo u duhu benediktinskog reda, zamolbe su mu odbijane. Ipak, 1968. želja mu je ispunjena.